**HRVATSKA ODVJETNIČKA KOMORA**

**ODVJETNIČKI ZBOR OSIJEK**

Godišnji izvještaj Zbora u razdoblju od 11. lipnja 2016. do 22. svibnja 2017.

Osijek, 23. svibnja 2017.

Poštovane kolegice i kolege, kao i svake godine podnosim Izvješće o radu Upravnog odbora OZ Osijek, kako točka dnevnog reda godišnje Skupštine, kako slijedi.

 ***U v o d n o***

 Najvažnija stvar koja je odvjetnike 'pogodila' unazad godinu dana jeste Akcijski plan za administrativno rasterećenje gospodarstva Vlade Republike Hrvatske za 2017. godinu. Svrha plana je stvoriti poticajnu investicijsku klimu, jednostavnije uvjete poslovanja i osigurati lakši pristup tržištu usluga kroz punu implementaciju Direktive 123/2006 EZ o uslugama na unutarnjem tržištu (čitaj, Europske komisije). Ili, jednostavno rečeno, cilj Plana je i odvjetništvu, i među odvjetnicima, povećati konkurentnost i slobode tržišta usluga (ukidanje minimalne cijene sata rada, liberalizacija reklamiranja odvjetnika, smanjenje upisnine, smanjenje članarine za najmanje 30% i sl.).

 U svezi toga Komora svako mjesečno kontaktira s jedne strane s predstavnicima Ministarstva gospodarstva, koji nemaju razumijevanja za činjenicu da odvjetništvo nije gospodarska djelatnost i s druge strane s predstavnicima Ministarstva pravosuđa, koji nas, istina, doživljavaju kao samo regulirajuću i neovisnu službu pružanja pravne pomoći, međutim moraju provoditi politiku i smjernice Vlade RH.

 Komora još uvijek nije donijela konačno stajalište vezano za 'direktive' Akcijskog plana a predviđeno je da to učini do Skupštine HOK-e zakazane za 08. srpnja 2017.

 O stajalištu Hrvatske odvjetničke komore vezano za Akcijski plan svi članovi Zbora obavješteni su elektronskom poštom u dva navrata unazad godinu dana međutim na adresu Zbora do sada nije pristigao niti jedan prijedlog ili inicijativa kojim bi se usprotivili mjerama Europske komisije. Ako nam je to uopće cilj ?

 Time želim ukazati na višegodišnji problem, da članovi Zbora (i HOK-e) ne sudjeluju s konstruktivnim i konkretnim prijedlozima od važnosti za sve odvjetnike Zbora (HOK-e) nego ističu, uglavnom, svoje osobne probleme, kako pojedinačne slučajeve. Komora želi pomoći svim odvjetnicima ali ne može pomoći ako sami aktivnom inicijativom i prijedlozima ne sudjelujemo u njezinom radu. Međutim, inertnost koju svi mi pokazujemo u svezi ovoga vrlo važnog pitanja može nam se obiti o glavu, ponavljam, ako nam nije cilj uvesti reklamiranje i slično na velika vrata.

***O b a v j e š ć i v a nj e***

 I dalje nastavljamo s praksom da sjednice UO OZO održavamo par dana prije sjednice HOK-e Upravnog odbora Komore (*vidjeti raspored na web stranici hOK-e*), sve kako bi članovima UO OZO prezentirao dnevni red i materijale iz Komore. Često, kada to zahtijevaju razlozi hitnosti ili iz operativnih razloga (organizacija predavanja, suradnja s Pravnim fakultetom, ispiti kandidata za upis u imenik odvjetnika i sl.) članovi UO OZO obavještavaju se i dogovaraju telefonskim putem.

 Elektroničku poštu iz Komore prosljeđujem svim članovima Zbora, uz manju redukciju poruka za koje držim da nisu od važnosti za članstvo.

 Koristim priliku obavijestiti kolegice i kolege da zapisnike sa sjednica Upravnog odbora HOK-e dobivam neposredno pred iduću sjednicu, tako da Vam iste mogu proslijediti samo sa stanovitim kašnjenjem.

 U svakom slučaju svaki član Zbora može, kada god poželi, doći u Dom i izvršiti uvid u zaprimljenu poštu koju uredno zavodimo i arhiviramo.

***P r e g l e d d o g a đ a nj a***

… 18. lipnja 2016. održano je sportsko druženje odvjetnika i vježbenika u Ladimirevcima,

… 5. listopada 2016. Odvjetnici D. Marjanović i B. Rabar sudjelovali su na dvodnevnoj tribini Pravnog fakulteta u Osijeku gdje su zastupali protivljenje HOK-e vezano za prijedlog izmjena ZPP-a (ukidanje redovne revizije),

… 19. studenog 2016. u hotelu „Osijek“ održano je predavanje Ministarstva financija o sprečavanju pranja novca i financiranju terorizma,

… 22. studenog 2016. u prostorijama Zbora kolegicedr.sc. Snježana Bagić, zamjenica predsjednika Ustavnog suda RH i Sanja Trgovac, viša ustavnosudska savjetnica i voditeljica Centra za evidenciju i dokumentaciju US RH, održale su predavanje na temu : "Ustavna tužba i načelo razmjernosti u praksi EU sudova i praksi Ustavnog suda RH ",

… 16. i 21. prosinca 2016. božićni blagdani obilježeni su programom za djecu odvjetnika u Dječjem kazalištu Branka Mihaljevića i domjenkom u novotvorenom restoranu „Muzej okusa“ u Osijeku

… 22. prosinca 2016.u prostorijama Zbora održan je domjenak s predstavnicima pravosuđa i članova Zbora na kome je Pravni fakultet u Osijeku predstavio svoj program Alumni.

… 30. siječnja 2017. Odvjetnička akademija Hrvatske odvjetničke komore organizirala je edukaciju za branitelje maloljetnika na temu :**„** Pravosuđe prilagođeno djeci“, koju edukaciju su održali: prof.dr.sc. Davor Derenčinović, PFZ, prof.dr.sc. Dubravka Hrabar, dekanica PFZ-a, prof.dr.sc. Gordana Buljan Flander, psiholog, Lana Peto Kujundžić, sutkinja za mladež ŽS Zagreb. Edukacija je održana za

članove Zbora Osijek, Zbora Vukovarsko srijemske županije, Zbora Brodsko posavske županije i Zbora Požega, na Pravnom fakultetu u Osijeku.

 7. veljače 2017. u prostorijama Zbora održano je predavanje: „Europski nalog o blokadi“, koje je izlagala dr.sc. JELENA ČUVELJAK, sutkinja Visokog trgovačkog suda RH.

… 21. travnja 2017. odvjetnici Tanja Grbanović, Renato Ivanović, Antonija Jurajić, Darko Mundweil i Krunoslav Vukšić sudjelovali su na znanstvenoj konferenciji PFO o temi: Žarišne točke kaznenopravne suradnje RH gdje su se razmatrala tematska područja : međunarodna kaznenopravna suradnja, kaznenopravna suradnja u Europskoj Uniji i pitanja europeizacije ZKP-a.

… 25. travnja 2017. održano je predavanje „Stvarno i zemljišnoknjižno pravo u sudskoj praksi“ koje su izlagali dr.sc. Jadranko Jug i Damir Kontrec, suci VS RH.

. . . . . . .

Novoupisani odvjetnici: Ana Birnbaum, Matej Balaž, Zorica Nikolić, Goran Jarić, Matko Šutalo, Branko Kobaš, Marko Pleš, Saša Pufler, Jurica Jurić, Nikola Sabljak.

Brisani odvjetnici : Zlatko Jarić, Petar Sabolić, Dražen Marković

. . . . . . .

***Na kraju, ali ne manje važno***

Mole se članovi redovito plaćati članarinu i premiju osiguranja. Nemojte se dovesti u nepriliku da radi neplaćanja obveza prema Komori i osiguratelju - disciplinski odgovarate, jer to povlači daljnje troškove u vidu novčanih kazni.

Hrvatska odvjetnička komora
Odvjetnički zbor Osijek

Dubravko Marjanović